钦定古今图书集成/明伦汇编/官常典/第678卷 > 刘善明
## 钦定古今图书集成/明伦汇编/官常典/第678卷 > 刘善明

按《南齐书》本传，“善明，平原人，镇北将军怀珍族弟也。
父怀民，宋世为齐、北海二郡太守。元嘉末，青州饥荒，
人相食。善明家有积粟，躬食𫗴粥，开仓以救乡里，多
获全济，百姓呼其家田为续命田。少而静处读书，刺
史杜骥闻名候之，辞不相见。年四十，刺史刘道隆辟
为治中从事。父怀民谓善明曰：‘我已知汝立身，复欲
见汝立官也’。”善明应辟，乃举秀才。宋孝武见其对策
强直，甚异之。泰始初，徐州刺史薛安都反，青州刺史
沈文秀应之。时州治东阳城，善明家在郭内，不能自
拔，伯父弥之诡说文秀求自效。文秀使领军主张灵
庆等五千援安都。弥之出门，密谓部曲曰：“始免祸坑
矣。”行至下邳，起义背文秀。善明从伯怀恭为北海太
守，据郡相应。善明密契收集门宗部曲，得三千人，夜
斩关奔北海。族兄乘民又聚众渤海，以应朝廷，而弥
之寻为薛安都所杀。明帝赠辅国将军、青州刺史，以
乘民为宁朔将军、冀州刺史，善明为宁朔长史、北海
太守，除尚书金部郎。乘民病卒，仍以善明为绥远将
军、冀州刺史。文秀既降，除善明为屯骑校尉。出为海
陵太守。郡境边海无树木，善明课民种榆槚杂果，遂
获其利。还为后军将军、直阁。五年，青州没卤，善明母
陷北卤，移置桑干。善明布衣蔬食，哀戚如持丧。明帝
每见，为之叹息，时人称之。转宁朔将军、巴西梓潼二
郡太守。善明以母在卤中，不愿西行，涕泣固请，见许。
朝廷多哀善明心事。元徽初，遣北使，朝议令善明举
人，善明举州乡北平田惠绍，使卤赎得母还。幼主新
立，群公秉政，善明独结事太祖，委身归诚。二年，出为
辅国将军、西海太守，行青冀二州刺史。至镇，表请北
伐，朝议不同。善明从弟僧副，与善明俱知名于州里。
泰始初，卤暴淮北，僧副将部曲二千人，东依海岛。太
祖在淮阴，壮其所为，召与相见，引为安城王抚军参
军。苍梧肆暴，太祖忧恐，常令僧副微行，伺察声论，使
僧副密告善明及东海太守垣崇祖曰：“多人见劝，北
固广陵，恐一旦动足，非为长算。今秋风行起，卿若能
与垣东、《海微》共动卤，则我诸计可立。”善明曰：“宋氏将
亡，愚智所辨，故胡卤若动，反为公患。公神武世出，唯
当静以待之，因机奋发，功业自定。不可远去根本，自
贻猖獗。”遣部曲健儿数十人随僧副还诣领府，太祖
纳之。苍梧废，征善明为冠军将军、太祖骠骑谘议、南
东海太守，行南徐州事。沈攸之反，太祖深以为忧，善
明献计曰：“沈攸之控引八州，纵情蓄敛，收众聚骑，营
造舟仗，苞藏贼志，于焉十年。性既险躁，才非持重，而
起逆累旬，迟回不进，岂应有所待也？一则暗于兵机，
二则人情离怨，三则有掣肘之患，四则天夺其魄。本
虑其剽勇，长于一战，疑其轻速，掩袭未备。今六师齐
奋，诸侯同举。昔谢晦失理，不斗自溃；卢龙乖道，虽众
何施。且袁粲、刘秉，贼之根本，根本既灭，枝叶岂久，此
是已笼之鸟耳。”事平，太祖召善明还都，谓之曰：“卿策
沈攸之，虽复张良、陈平，适如此耳。”仍迁散骑常侍，领
长水校尉，黄门郎，领后军将军，太尉右司马。齐台建，
为右卫将军，辞疾不拜。司空褚渊谓善明曰：“高尚之事，乃卿从来素意，今朝廷方相委待，讵得便学《松、乔》
邪？”善明曰：“我本无宦情，既逢知己，所以戮力驱驰，愿
在申志。今天地廓清，朝盈济济，鄙怀既申，不敢昧于
富贵矣。”太祖践祚，以善明勋，诚欲与善明禄，召谓之
曰：“淮南近畿，国之形势，自非亲贤，不使居之，卿为我
卧治也。”代高宗为征卤将军、淮南宣城二郡太守，遣
使拜授，封新涂伯，邑五百户。善明至郡，上表陈事曰：
“周以三圣相资，再驾乃就。汉值海内无主，累败方登；
魏挟主行令，实逾二纪；晋废立持权，遂历四世，景祚
攸集，如此之难者也。”陛下凝晖自天，照湛神极，睿周
万品，道洽无垠。故能高啸闲轩，鲸鲵自翦，垂拱云帟，
九服载晏，靡一战之劳，无半辰之棘，苞池江海，笼苑
嵩岱，神祇乐推，普天归奉。二三年间，允膺宝命，胄临
“皇历，正位宸居，开辟以来，未有若斯之盛者也。夫常
胜者无忧，恒成者好怠，故虽休勿休，姬旦作诰；安不
忘危，尼父垂范。”今皇运草创，万化始基，乘宋季叶，政
多浇苛，亿兆倒悬，仰齐苏振。臣早蒙殊养，志输肝血，
徒有其诚，曾阙埃露，夙宵惭战，如坠渊谷，不识忌讳，
谨陈愚管，瞽言刍议，伏待斧钺。所陈事，凡十一条。其
一，以为天地开创，人神庆仰，宜存问远方，宣广慈泽。
其二，以为京师浩大，远近所归，宜遣医药，问其疾苦，
年九十以上及六疾不能自存者，随宜量赐。其三，以
为“宋氏赦令，蒙原者寡，愚谓今下赦书，宜令事实相
副。”其四，以为“匈奴未灭，刘昶犹存，秋风扬尘，容能送
死。境上诸城，宜应严备，特简雄略，以待事机，资实所
须，皆宜豫办。”其五以为：“宜除宋氏大明、泰始以来诸
苛政细制，以崇简易。”其六以为：“凡诸土木之费，且可
权停。”其七以为：“帝子王姬，宜崇俭约。”其八，以为：“宜诏
百官及府州郡县，各贡谠言，以弘唐虞之美。”其九，以
为：“忠贞孝悌，宜擢以殊阶；清俭苦节，应授以民政。”其
十以为“革命惟始，天地大庆，宜时择才辩，北使匈奴”；
其十一以为“交州险敻要荒之表。宋末政苛，遂至怨
叛。今大化创始，宜怀以恩德，未应远劳将士，摇动边
氓。且彼土所出，唯有珠宝，实非圣朝所须之急，讨伐
之事，谓宜且停。”又撰《贤圣杂语》奏之，托以讽谏。上答
曰：“省所献《杂语》，并列圣之明规，众智之深轨。卿能宪
章先范，纂镂情识，忠款既昭，渊诚肃著，当以周旋，无
忘听览也。”又《谏起宣阳门，表》陈宜明守宰赏罚，立学
校，制齐礼，广开宾馆，以接荒民。上又答曰：“具卿忠谠
之怀。夫赏罚以惩守宰，饰馆以待遐荒，皆古之善政，
吾所宜勉。更撰新礼，或非易制。国学之美，巳敕公卿”，
宣阳门今敕停。寡德多阙，思复有闻。善明身长七尺
九寸，质素不好声色，所居茅斋，斧木而已，床榻几案，
不知划削。少与崔祖思友善，祖思出为青、冀二州，善
明遗书曰：“昔时之游，于今邈矣。或携手春林，或负杖
秋涧，逐清风于林杪，追素月于园垂，如何故人，徂落
殆尽。足下方拥旄北服，吾剖竹南甸，相去千里，间以
江山，人生”如寄，来会何时？尝览书史，数千年来，略在
眼中矣。历代参差，万里同异。夫“龙虎风云之契，乱极
必夷”之几，古今岂殊？此实一揆。日者沈攸之拥长蛇
于外，粲、秉复为异识所推，唯有京镇，创为圣基，遂乃
擢吾为首佐，授吾以大郡，付吾关中，委吾留任。既不
办有抽剑两城之用，横槊搴旗之能，徒以挈瓶“小智，
名参佐命，常恐朝露一下，深恩不酬，忧深责重，转不
可据。还视生世，倍无次绪。藿羹布被，犹笃鄙好；恶色
憎声，暮龄尤甚。出蕃不与台辅别，入国不与公卿游，
孤立天地之间，无猜无托，唯知奉主以忠，事亲以孝，
临民以洁，居家以俭。足下今鸣笳旧乡，衣绣故国。宋
季荼毒之悲，已蒙苏泰；河朔倒悬之苦，方须救拔。遣
游辩之士，为乡导之使，轻装启行，经营旧壤，令泗上
归业，稷下还风，君欲谁让邪？聊送诸心，敬申贫赠。”建
元二年卒，年四十九。遗命薄殡，赠钱三万，布五十匹。
又诏曰：“善明忠诚夙亮，干力兼宣，豫经夷崄，勤绩昭
著。不幸殒丧，痛悼于怀。赠左将军、豫州刺史，谥烈伯。”
子涤嗣。善明家无遗储，唯有书八千卷。太祖闻其清
贫，赐涤家“葛塘屯谷”五百斛。